Menyamar atlet sukan, taktik Pati masuk Malaysia
Putrajaya: Menyamar sebagai atlet, selain turut menyertakan jadual kejohanan sukan dan tiket tempahan hotel serta penerbangan pulang untuk mengaburi mata pihak berkuasa. Itu taktik digunakan sindiket menyeludup warga Bangladesh secara haram ke negara ini yang dipercayai sudah beroperasi selama empat bulan. Sindiket itu bagaimanapun tumpas selepas Jabatan Imigresen melancarkan operasi khas, Khamis lalu di Maluri, Cheras, Kuala Lumpur yang diketuai pasukan Bahagian Perisikan dan Operasi Khas ibu pejabat. Ketua Pengarah Imigresen, Datuk Zakaria Shaaban berkata, operasi diatur gerak susulan maklumat dan risikan selama dua minggu dan berjaya menahan tiga lelaki Bangladesh dipercayai dalang sindiket. Katanya, dua lelaki itu memiliki Pas Lawatan Kerja Sementara (PLKS), manakala seorang lagi didapati tinggal lebih masa.  "Turut ditahan di lokasi sama adalah 18 lelaki Bangladesh berusia antara 21 hingga 33 tahun. Jumlah keseluruhan warga negara itu yang ditahan adalah 21 orang," katanya dalam kenyataan.  Dalam operasi itu, JIM turut merampas 18 pasport Bangladesh, wang tunai RM990 dan surat jemputan bagi menyertai pertandingan sukan berserta jadual pertandingan di negara ini yang dipercayai palsu.  Zakaria berkata, modus operandi sindiket adalah membawa masuk warga asing itu dengan berpakaian sukan dan menempah tiket pulang ke Bangladesh dan bilik di sebuah hotel bajet di Kuala Lumpur, sehari sebelum tarikh perlawanan bagi mengaburi pihak berkuasa. Katanya, kadar bayaran yang dikenakan oleh sindiket adalah RM2,000 hingga RM5,000 bagi setiap warga berkenaan.  "Sindiket dipercayai telah beroperasi selama empat bulan dan kesemua warga asing yang ditahan dibawa ke Depot Imigresen Lenggeng kerana disyaki melakukan kesalahan di bawah Seksyen 6(3), Seksyen 15(4), Seksyen 56(1)(l) Akta Imigresen 1959/63 dan Peraturan 39(b) Peraturan-Peraturan Imigresen 1963," katanya.  Zakaria menambah, dua lelaki warga tempatan turut diberikan notis untuk hadir ke pejabat Imigresen bagi membantu siasatan. Katanya, tindakan tegas boleh dikenakan ke atas mana-mana pihak yang didapati melakukan kesalahan di bawah Akta Imigresen 1959/63, Akta Pasport 1966, Peraturan-Peraturan Imigresen 1963 dan Akta Anti Pemerdagangan Orang dan Penyeludupan Migran 2007 (ATIPSOM).